Det er et stigende problem, at nordjyske bilkøbere bliver snydt, når de køber bil i udlandet over internettet. Derfor advarer Nordjyllands Politi nu mod snyderiet. Det skriver Nordjyske.dk. - Vi får en til to anmeldelser om måneden, hvor folk har mistet penge, fordi de via internettet har købt en bil i udlandet, men bilen dukker aldrig op. Køberne mister typisk mellem 1.000 og helt op til 30.000 kroner. Det er en ny udgave af de såkaldte "Nigeria-breve", siger vicepolitikommissær Torben Asmussen til Nordjyske. Bilen bliver som regel købt i Spanien eller i England via både danske og udenlandske internetaviser med bilannoncer. Pengene bliver betalt på forhånd, men bilen dukker aldrig op, og pengene kan ofte spores til Nigeria via en konto i et andet land. - Vi får en del henvendelser fra ulykkelige bilkøbere, men vi kan desværre ikke hjælpe dem med at få pengene igen, siger Torben Asmussen.

Referat:
Nordjyder bliver snydt af en ny udgave af "Nigeria-breve", når de køber biler på nettet uden for landets grænser.